1991L0629 — SK — 05.06.2003 — 003.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B SMERNICA RADY z 19. novembra 1991, ktorou sa stanovujú minimálne normy na ochranu teliat (91/629/EHS) (Ú. v. ES L 340, 11.12.1991, p.28)

Zmenené a doplnené:









▼B

SMERNICA RADY

z 19. novembra 1991,

ktorou sa stanovujú minimálne normy na ochranu teliat

(91/629/EHS)







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 43, so zreteľom na návrh komisie ( 1 ), so zreteľom na stanovisko Európskeho parlamentu ( 2 ), so zreteľom na stanovisko Hospodárskeho a sociálneho výboru ( 3 ), keďže všetky členské štáty ratifikovali Európsku konvenciu o ochrane zvierat chovaných na poľnohospodárske účely; keďže spoločenstvo tiež schválilo túto konvenciu rozhodnutím 78/923/EHS ( 4 ) a uložilo svoju listinu o schválení; keďže Európsky parlament vo svojej rezolúcii z 20. februára 1987 o politike v oblasti ochrany zvierat ( 5 ) vyzval komisiu, aby vypracovala návrhy o minimálnych kritériách pre intenzívny chov teliat na mäso; keďže teľatá, ako živé zvieratá, sú zaradené do zoznamu produktov uvedených v prílohe II k Zmluve; keďže chov teliat je neoddeliteľnou súčasťou poľnohospodárstva; keďže predstavuje zdroj príjmu pre časť obyvateľstva, ktorá sa zaoberá poľnohospodárstvom; keďže rozdiely, ktoré môžu deformovať konkurenčné podmienky, prekážajú hladkému chodu organizácie spoločného trhu s teľatami a výrobkami z teliat; keďže existuje potreba zaviesť spoločné minimálne normy pre ochranu chovných teliat alebo výkrmových teliat, aby sa zabezpečil racionálny rozvoj produkcie; keďže je potrebné, aby boli štátne služby, výrobcovia, spotrebitelia a iní neustále informovaní o pokroku v tejto oblasti; keďže by komisia, na základe správy Vedeckého veterinárneho výboru, mala aktívne uskutočňovať vedecký výskum najproduktívnejšieho/ších systému/ov chovu dobytka z hľadiska pohody teliat; keďže by sa z toho dôvodu malo vypracovať ustanovenie na prechodné obdobie, ktoré by umožnilo úspešne zavŕšiť jej úlohu, PRIJALA TÚTO SMERNICU:







Článok 1

Táto smernica stanovuje minimálne normy pre ochranu teliat určených na chov a na výkrm.

Článok 2

Na účely tejto smernice:

1. „teľa“ znamená mláďa hovädzieho dobytka do 6 mesiacov;

2. „zodpovedný orgán“ znamená zodpovedný orgán tak, ako to stanovuje článok 2(6) smernice 90/425/EHS ( 6 ).

Článok 3

1. Členské štáty zabezpečia, aby od 1. januára 1994 a na prechodné obdobie štyroch rokov všetky novovybudované alebo prebudované podniky a/alebo podniky uvedené do užívania po prvý raz po tomto termíne spĺňali aspoň tieto požiadavky:

— ak sú teľatá ustajňované v skupinách, musia mať k dispozícii dostatočnú neprehradenú podlahovú plochu, aby sa dokázali obrátiť a ľahnúť si bez toho, že by im niečo prekážalo, pričom na každé teľa so živou hmotnosťou 150 kg musí pripadať aspoň 1,5 m2

— ak sú teľatá ustajnené v individuálnych boxoch alebo priviazané v stojiskách, boxy alebo stojiská musia mať perforované steny a ich šírka nesmie byť menšia ako 90 cm plus mínus 10 % alebo 0,80 násobok výšky v kohútiku.

2. Ustanovenia odseku 1 nebudú platiť pre farmy s menej ako šiestimi teľatami.

▼M1

3. Od 1. januára 1998 sa na všetky novovybudované a zrekonštruované farmy a na všetky tie, ktoré boli uvedené do užívania po tomto dátume, uplatňujú tieto ustanovenia:

a) žiadne teľa nie je uzavreté v individuálnej ohrade po uplynutí veku ôsmich týždňov, pokiaľ veterinárny lekár nepotvrdí, že jeho zdravotný stav alebo správanie vyžaduje, aby bolo izolované za účelom ošetrenia. Šírka každej individuálnej ohrady pre teľa sa rovná prinajmenšom výške teľaťa v kohútiku meranej v stojacej polohe a dĺžka sa rovná prinajmenšom dĺžke tela teľaťa meranej od hrotu nosa po kaudálny okraj tuber ischii (sedacieho hrboľa) vynásobenej 1,1. Individuálne ohrady pre teľatá (s výnimkou ohrád pre izoláciu chorých zvierat) nesmú mať pevné steny, ale perforované, ktoré umožňujú teľatám priamy zrakový a hmatový kontakt;

b) Pri teľatách chovaných v skupinách má každé teľa k dispozícii voľný priestor prinajmenšom sa rovnajúci 1,5 m2 pre každé teľa so živou hmotnosťou menej ako 150 kilogramov, prinajmenšom sa rovnajúci 1,7 m2 pre každé teľa so živou hmotnosťou 150 kilogramov alebo viac, ale menej ako 220 kilogramov, a prinajmenšom sa rovnajúci 1,8 m2 pre každé teľa so živou hmotnosťou 220 kilogramov alebo viac.

Ustanovenia tohto odseku sa však neuplatňujú na:

— farmy s menej ako šiestimi teľatami;

— teľatá držané spolu s matkami kvôli cicaniu.

Od 31. decembra 2006 sa ustanovenia uvedené vyššie budú uplatňovať na všetky farmy.

▼B

4. Trvanie používania zariadení vybudovaných

— pred 1. januárom 1994, ktoré nespĺňajú požiadavky odseku 1, sa stanoví zodpovedným orgánom na základe výsledkov inšpekcií stanovených v článku 7 (1) a za žiadnych okolností sa nepredĺži po 31. decembri 2003.

▼M1 —————

▼B

Článok 4

1. Členské štáty zabezpečia, aby podmienky pre chovné teľatá spĺňali všeobecné ustanovenia stanovené v prílohe.

▼M1 —————

▼B

Článok 5

Ustanovenia v prílohe sa môžu zmeniť a doplniť v súlade s postupom stanoveným v článku 10 v nadväznosti na dosiahnutý vedecký pokrok.

Článok 6

Najneskôr do ►M1 1. januára 2006 ◄ , Komisia predloží rade správu zostavenú na základe stanoviska Vedeckého veterinárneho výboru, ktoré sa týkajú intenzívneho/nych systému/ov chovu, ktorý/é spĺňa/jú požiadavky na pohodu zvierat z patologického, zootechnického a fyziologického hľadiska a z hľadiska správania sa zvierat ako aj z hľadiska sociálno–ekonomických dôsledkov rôznych systémov spolu s návrhmi, ktoré sa týkajúc záverov správy.

V súvislosti s týmito návrhmi koná rada na základe kvalifikovanej väčšiny najneskôr do troch mesiacov od ich predloženia.

Článok 7

1. Členské štáty zabezpečia, aby sa vykonávali kontroly, za ktoré je zodpovedný kompetentný orgán, aby sa preverilo, či sa plnia ustanovenia tejto smernice a jej prílohy.

Tieto kontroly, ktoré sa môžu vykonávať spolu s kontrolami uskutočňovanými z iných dôvodov, budú každý rok zahrnovať štatisticky reprezentatívnu vzorku rôznych systémov chovu používaných v každom členskom štáte.

2. Komisia zostaví, v súlade s postupom stanoveným v článku 10, smernice, ktoré sa budú uplatňovať pri výkone kontrol stanovených v odseku 1.

3. Každé dva roky, do posledného pracovného dňa v mesiaci apríli, po prvý raz do 30. apríla 1996, členské štáty informujú komisiu o výsledkoch kontrol vykonaných počas predchádzajúcich dvoch rokov v súlade s týmto článkom, vrátane počtu kontrol, ktoré boli vykonané v pomere k počtu podnikov na ich území.

Článok 8

Aby sa zvieratá, ktoré pochádzajú z nečlenskej krajiny mohli dovážať do spoločenstva, musia byť sprevádzané osvedčením vydaným zodpovedným orgánom tejto krajiny, ktoré potvrdzuje, že sa s nimi zaobchádzalo aspoň tak, ako so zvieratami, ktoré pochádzajú zo spoločenstva, tak ako to stanovuje táto smernica.

Článok 9

Veterinárni odborníci z komisie môžu, tam, kde je to potrebné v záujme jednotného uplatnenia tejto smernice, vykonať kontroly na mieste v spolupráci so zodpovednými orgánmi. Osoby, ktoré vykonávajú tieto kontroly dodržiavajú osobitné hygienické opatrenia, aby sa vylúčilo riziko prenosu choroby.

Členský štát, na území ktorého sa kontrola vykonáva, poskytne odborníkom pri výkone ich povinností všetku potrebnú pomoc. Komisia informuje o výsledkoch kontrol zodpovedný orgán príslušného členského štátu.

Zodpovedný orgán príslušného členského štátu prijme všetky opatrenia, ktoré sa ukážu ako potrebné, aby sa výsledky kontrol vzali na vedomie.

So zreteľom na vzťahy s nečlenskými krajinami platia ustanovenia kapitoly III smernice 91/496/EHS ( 7 ).

Všeobecné pravidlá pre uplatnenie tohto článku sú schválené v súlade s postupom stanoveným v článku 10.

▼M3

Článok 10

1. Komisii pomáha Stály výbor pre potravinový reťazec a zdravie zvierat zriadený podľa článku 58 nariadenia (ES) č. 178/2002 ( 8 ).

2. Ak sa odkazuje na tento článok, uplatňujú sa články 5 a 7 rozhodnutia 1999/468/ES ( 9 ).

Obdobie ustanovené v článku 5 ods. 6 rozhodnutia 1999/468/ES sa stanoví na tri mesiace.

3. Výbor prijme svoj rokovací poriadok.

▼B

Článok 11

1. Členské štáty uvedú do platnosti zákony, predpisy a administratívne opatrenia, vrátane všetkých sankcií, ktoré sú potrebné na dosiahnutie súladu s touto smernicou, najneskôr do 1. januára 1994. Ihneď o tom budú informovať komisiu.

Keď členské štáty prijmú tieto opatrenia, budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Členské štáty prijmú podrobnosti, ktoré sa týkajú tohto odkazu.

2. Avšak odo dňa stanoveného v odseku 1 môžu členské štáty, v súlade so všeobecnými pravidlami Zmluvy, zachovať alebo uplatňovať v rámci svojich území prísnejšie ustanovenia na ochranu teliat ako sú ustanovenia tejto smernice. Informujú komisiu o všetkých takýchto opatreniach.

Článok 12

Táto smernica je adresovaná členským štátom.









PRÍLOHA

1. Materiály, ktoré sa používajú na výstavbu ustajnenia pre teľatá a najmä materiály na boxy a príslušenstvo, s ktorými môžu prísť teľatá do styku, nesmú byť pre teľatá škodlivé a musia sa dať dôkladne čistiť a dezinfikovať.

2. Pokiaľ nie sú stanovené predpisy spoločenstva, ktoré sa vzťahujú na túto záležitosť, elektrické obvody a zariadenia sa musia inštalovať v súlade so súčasnými národnými predpismi, aby sa predišlo elektrickým šokom.

3. Izolácia, vykurovanie a vetranie budovy musia zaručovať, aby sa cirkulácia vzduchu, prašnosť, teplota, relatívna vlhkosť vzduchu a koncentrácia plynov pohybovali v medziach, ktoré nie sú škodlivé pre teľatá.

4. Všetky automatizované alebo mechanické zariadenia dôležité pre zdravotný stav a pohodu teliat sa musia kontrolovať aspoň raz denne. Ak sa zistia poruchy, musia sa okamžite odstrániť, alebo, ak to nie je možné, musia sa urobiť vhodné kroky na zabezpečenie zdravotného stavu a pohody teliat až do odstránenia poruchy, predovšetkým tým, že sa použijú alternatívne metódy kŕmenia a zachová sa vyhovujúce životné prostredie. Ak sa používa systém umelého vetrania, treba urobiť opatrenie, aby vhodný záložný systém zaručoval dostatočnú obnovu vzduchu potrebnú na zachovanie zdravotného stavu a pohody teliat v prípade poruchy systému. Je potrebné zabezpečiť aj poplašný systém, ktorý by upozornil chovateľa na poruchu. Poplašný systém sa musí pravidelne testovať.

5. Teľatá sa nesmú sústavne držať v tme. Aby sa vyhovelo ich potrebám z hľadiska správania a fyziológie, treba urobiť opatrenie, s prihliadnutím na odlišné klimatické podmienky v členských štátoch, na zabezpečenie vhodného prirodzeného alebo umelého osvetlenia. Umelé osvetlenie musí fungovať v čase, ktoré sa rovná minimálne času prirodzeného svetla medzi 9 hod. dopoludnia a 5 hod. popoludní. Okrem toho musí byť k dispozícii vhodné osvetlenie (stále alebo prenosné), ktoré kedykoľvek umožní prehliadku teliat.

▼M2

6. Všetky ustajnené teľatá prehliada vlastník alebo osoba zodpovedná za zvieratá prinajmenšom dvakrát denne a teľatá držané vonku prinajmenšom jedenkrát denne. Každé teľa, ktoré sa javí byť choré alebo poranené, sa bezodkladne primerane ošetrí a o každom teľati, ktoré nereaguje na opateru vlastníka stáda, sa treba čo najskôr poradiť s veterinárnym lekárom. V prípade potreby sa choré alebo poranené teľatá izolujú vo vhodnom ustajnení so suchou pohodlnou podstielkou.

7. Ustajnenie pre teľatá musí byť vybudované takým spôsobom, aby umožnilo každému teľaťu bez ťažkostí si ľahnúť, odpočívať, vstať a ošetrovať si srsť.

8. Teľatá sa nepriväzujú s výnimkou teliat ustajnených v skupine, ktoré sa môžu uväzovať na obdobie nie dlhšie ako jedna hodina v čase kŕmenia mliekom alebo náhradkou mlieka. Ak sa používajú priväzovacie zariadenia, tieto teľatám nespôsobujú poranenie a pravidelne sa kontrolujú a upravujú podľa potreby, aby pohodlne sedeli. Každé priväzovacie zariadenie je skonštruované tak, aby sa predišlo riziku uškrtenia alebo poranenia a aby umožnilo teľaťu pohyb v súlade s bodom 7.

▼B

9. Stajne, ohrady, príslušenstvo a nástroje, ktoré sa používajú pre teľatá, sa musia riadne čistiť a dezinfikovať, aby sa zabránilo prenosu infekcie a zvyšovaniu koncentrácie choroboplodných zárodkov. Výkaly, moč a nespotrebované alebo roztrúsené krmivo sa musia odstraňovať tak často, ako je potrebné, aby sa obmedzil zápach a aby nepriťahovali muchy a hlodavce.

10. Podlahy musia byť hladké ale nie šmykľavé, aby nedošlo k poraneniu teliat. Musia byť skonštruované tak, aby nespôsobili poranenie alebo utrpenie teľatám, ktoré na nich stoja alebo ležia. Musia vyhovovať veľkosti a hmotnosti teliat a ich povrch musí byť pevný, rovný a stabilný. Plochy na ležanie musia byť pohodlné, čisté a vhodne odvodňované. Nesmú nepriaznivo pôsobiť na teľatá. Teľatá do dvoch týždňov veku musia mať k dispozícii vhodnú podstielku.

▼M2

11. Všetkým teľatám sa poskytuje primeraná výživa prispôsobená ich veku, hmotnosti a ich potrebám správania a fyziológie na podporu ich dobrého zdravotného stavu a pohody. Preto ich krmivo obsahuje dostatok železa, aby bola zabezpečená priemerná hladina hemoglobínu prinajmenšom 4,5 mmol/l a pre každé teľa staršie ako dva týždne sa zabezpečí minimálna denná dávka vlákniny, pričom toto množstvo sa zvýši z 50 g na 250 g na deň pre teľatá od 8 do 20 týždňov veku. Teľatám sa nenasadzuje náhubok.

▼B

12. Všetky teľatá sa musia kŕmiť aspoň ►M2 dva razy ◄ denne. Ak sú ustajnené v skupinách a nedostávajú krmivo ad libitum alebo z automatických kŕmidiel, každé teľa musí mať prístup ku krmivu v rovnakom čase ako ostatné teľatá v skupine.

13. Všetky teľatá staršie ako dva týždne musia mať prístup k dostatočnému množstvu pitnej vody, alebo musia mať možnosť uspokojovať svoju potrebu príjmu tekutín pitím iných tekutín. ►M2 Čerstvá pitná voda je však nepretržite k dispozícii v podmienkach horúceho počasia alebo pre teľatá, ktoré sú choré. ◄

14. Zariadenia na kŕmenie a napájanie musia byť navrhnuté, skonštruované, umiestnené a udržiavané tak, aby sa znečistenie krmiva a vody, ktoré sú určené pre teľatá, znížilo na minimum.

▼M2

15. Každé teľa dostáva kravské mledzivo čo najskôr po narodení a v každom prípade v prvých šiestich hodinách života.